Source: http://docplayer.fi/4187533-Tyo-ja-tyovoiman-kysynta-muuttuvat-uudistuuko-julkinen-tyonvalitys-rekrytointipalveluna.html
Timestamp: 2018-04-23 08:04:57+00:00
Document Index: 17243030

Matched Legal Cases: ['KKO ', 'KKO ', 'kko ', 'kko ', 'kko ', 'kko ', 'kko ', 'kko ']

Työ ja työvoiman kysyntä muuttuvat. Uudistuuko julkinen työnvälitys rekrytointipalveluna? - PDF
Työ ja työvoiman kysyntä muuttuvat. Uudistuuko julkinen työnvälitys rekrytointipalveluna?
Download "Työ ja työvoiman kysyntä muuttuvat. Uudistuuko julkinen työnvälitys rekrytointipalveluna?"
1 Työ ja työvoiman kysyntä muuttuvat Uudistuuko julkinen työnvälitys rekrytointipalveluna? Työ- ja elinkeinoministeriön julkaisuja Työ ja yrittäjyys 37/2014
2 MIKKO VALTAKARI JUHO NYMAN JAN-ERIK MÜLLER MIKKO KESÄ Työ ja työvoiman kysyntä muuttuvat Uudistuuko julkinen työnvälitys rekrytointipalveluna? Työ- ja elinkeinoministeriön julkaisuja Työ ja yrittäjyys 37/2014
3 Työ- ja elinkeinoministeriön julkaisuja Työ ja yrittäjyys 37/2014 Arbets- och näringsministeriets publikationer Arbete och företagsamhet 37/2014 MEE Publications Employment and entrepreneurship 37/2014 Tekijät Författare Authors Mikko Valtakari, Juho Nyman, Jan-Erik Müller, Mikko Kesä Julkaisuaika Publiceringstid Date Lokakuu 2014 Toimeksiantaja(t) Uppdragsgivare Commissioned by Työ- ja elinkeinoministeriö Arbets- och näringsministeriet Ministry of Employment and the Economy Toimielimen asettamispäivä Organets tillsättningsdatum Date of appointment Julkaisun nimi Titel Title Työ ja työvoiman kysyntä muuttuvat uudistuuko julkinen työnvälitys rekrytointipalveluna? Tiivistelmä Referat Abstract Yritysten ja toimialojen rakennemuutos on johtanut työpaikkojen rakenteen muutoksiin sekä laajemmin työmarkkinoiden dynamiikan nopeutumiseen ja mosaiikkimaistumiseen. Muutosten vaikutukset näkyvät työn ja työvoiman kysynnän monimuotoistumisena. Toistaiseksi julkinen työnvälitys on onnistunut varsin hyvin työn ja työvoiman välitystehtävässään. Työnantajille tehtyjen kyselyiden perusteella näkemykset julkisen työnvälityksen rekrytointipalveluista ovat varsin positiivisia ja julkisen työnvälityksen imago on parempi, kuin mitä yksittäisistä julkisuudessa esillä olleista kannanotoista voisi päätellä. TE-toimiston rekrytointipalvelut tunnetaan kuitenkin varsin huonosti työnantajien keskuudessa ja nykyisiä palveluja arvioidaan osin vanhojen kokemusten pohjalta. Julkisella työnvälityksellä hoidetaan varsin onnistuneesti suurten volyymien perustyönvälitystä. Työvoiman kysynnän monimuotoistuminen kuitenkin haastaa julkisen työnvälityksen sekä laajemmin julkiset TE-palvelut, joiden on pystyttävä uudistumaan työmarkkinoiden muutosten aikaansaamia tarpeita vastaaviksi. Onnistuakseen työpaikkojen ja työnhakijoiden matching -tehtävässä julkisen työnvälityksen on kyettävä pureutumaan nykyistä vahvemmin yritysten yhä monimuotoisempiin rekrytointitilanteisiin ja -tarpeisiin. Rekrytointipalvelun vaikuttavuuden lisääminen edellyttää työnantajien ja työnhakijoiden tilanteiden ja palvelutarpeiden entistä parempaa tunnistamista ja osuvampaa palvelujen kohdistamista näiden tarpeiden mukaisesti. Työmarkkinoiden muutoksiin reagointi edellyttää TE-hallinnolta jatkuvaa kehitystyötä sekä selkeää ja yhtenäistä yritys- ja työnantaja-asiakasstrategiaa, tiiviimpää ja systemaattisempaa yhteistyötä ja yhteydenpitoa työnantajien kanssa sekä parempaa työnantajapalvelujen näkyvyyttä ja markkinointia. Työ- ja elinkeinoministeriön yhdyshenkilö: Työllisyys- ja yrittäjyysosasto/tuija Laiho, puh Asiasanat Nyckelord Key words Julkinen työnvälitys, TE-palvelut, työnantajien rekrytointikriteerit, työmarkkinoiden muutos Painettu julkaisu Inbunden publikation Printed publication Verkkojulkaisu Nätpublikation Web publication ISSN ISBN ISSN ISBN Kokonaissivumäärä Sidoantal Pages 91 Kieli Språk Language Suomi, Finska, Finnish Hinta Pris Price 22 Julkaisija Utgivare Published by Työ- ja elinkeinoministeriö Arbets- och näringsministeriet Ministry of Employment and the Economy Kustantaja Förläggare Sold by Edita Publishing Oy / Ab / Ltd
4 Esipuhe Työmarkkinat ovat muuttumassa yhä monimuotoisemmiksi. Elinkeinot, ammatit ja työpaikat uusiutuvat monin tavoin nopeasti. Osaavan työvoiman saatavuus on keskeinen yritysten kilpailukykyyn vaikuttava tekijä. Työn kysyntä ja tarjonta eivät riittävän tehokkaasti kohtaa työmarkkinoilla. Huolimatta kasvaneesta työttömyydestä monilla aloilla esiintyy samanaikaisesti työvoiman saatavuuden ongelmia. Markkinat eivät näytä itsestään korjaavan kohtaanto-ongelmia. Suomeen on viime vuosina syntynyt paljon yksityisiä henkilöstöpalveluyrityksiä ja rekrytointikanavia, mutta nekään eivät ole kyenneet ratkaisemaan työn kysynnän ja tarjonnan yhteensovittamisen haasteita. Julkisella työnvälityksellä on yhä kriittisempi rooli työmarkkinoiden dynamiikan ylläpitämisessä. Elinkeinojen ja työmarkkinoiden muutokset haastavat julkiset työvoima- ja yrityspalvelut uudistumaan. Julkinen työnvälitys on ajan kuluessa rakennettu palvelemaan selvästi nykyistä ennustettavampia ja stabiilimpia työmarkkinoita. Vaikka työnantajapalvelut ovat aina olleet osa työnvälitystä, suurista asiakasmääristä johtuen työnvälityksen painopiste on ollut työnhakijapalvelussa. Työn kysynnän rakenteen nopeat muutokset haastavatkin julkisen työnvälityksen ja sähköisten palvelujen kehitystyötä yhä enemmän erityisesti rekrytointipalvelun näkökulmasta. Työnvälityksen kehittäminen rekrytointipalveluna on välttämätöntä, mikäli haluamme parantaa sen matching -tehtävää eli työnhakijoiden osuvaa sijoittumista työpaikkoihin. Mitä paremmin työnvälityksen asiantuntijat tuntevat yritysten ja muiden työnantajien tilanteen ja rekrytointitarpeet sitä osuvammin työnvälitystä ja muita TE-palveluita kuten koulutusta voidaan kohdentaa työnhakijoille. Tässä tutkimuksessa on selvitetty yhä monimuotoistuvan työn kysynnän rakennetta sekä yritysten ja muiden työnantajien näkemyksiä julkisesta työnvälityksestä ja sen kehittämistarpeista. Tietoa tarvitaan, jotta työnvälitystä voidaan kehittää vastaamaan nykyistä paremmin työmarkkinoiden dynamiikkaan. Tutkimuksen ovat tehneet Mikko Valtakari ja Juho Nyman Tempo Economics Oy:stä sekä Jan-Erik Müller ja Mikko Kesä Innolink Research Oy:stä. Hankkeelle asetettuun ohjausryhmään ovat tutkijoiden lisäksi kuuluneet työmarkkinaneuvos Jarmo Palm TEM (pj), suunnittelija Sirpa Kukkala TEM (sihteeri), tutkimusjohtaja Heikki Räisänen TEM, työmarkkinaneuvos Kimmo Ruth TEM, kehittämispäällikkö Tuija Laiho TEM, kehittämispäällikkö Jarkko Tonttila TEM, kehitysjohtaja Elisabeth Heinonen TEM, neuvotteleva virkamies Tuija Groop TEM, palvelupäällikkö Jukka Ojala Pirkanmaan ELY-keskus, kehittämispäällikkö Jari Aaltonen Etelä-Pohjanmaan ELY-keskus, palvelujohtaja Pekka Voutilainen Hämeen TE-toimisto sekä asiantuntija/yrityspalvelut Markku Kuutschin Uudenmaan TE-toimisto. Työ- ja elinkeinoministeriö kiittää tutkimuksen tekijöitä ansiokkaasta työstä ja käytännönläheisistä ehdotuksista julkisen työnvälityksen kehittämiseksi
5 rekrytointipalveluna. Kiitokset myös kaikille tutkimuksen tiedonhankintaa edistäneille ja siihen osallistuneille tahoille. Ilman tätä osallistumista ja tukea tutkimuksen toteutus ei olisi ollut mahdollista. Helsingissä Jarmo Palm Työmarkkinaneuvos Työ- ja elinkeinoministeriö
6 Sisältö Esipuhe... 5 Yhteenveto Tutkimuksen taustaa Tutkimuksen tavoitteet ja toteutustapa Tutkimuksessa käytetyt pääasialliset aineistot ja menetelmät Työvoiman kysynnän rakenne ja kehitys julkisessa työnvälityksessä viimeaikaisten tutkimustulosten ja tilastojen valossa Työvoiman kysynnän rakenne viimeaikaisten tutkimusten perusteella Työvoiman kysynnän rakenteisiin ja muutoksiin liittyviä tutkimustuloksia Yhteenveto työelämän muutoksia koskevasta tutkimuksesta Tilastojen luoma kuva työn kysynnän rakenteesta ja kysynnän muutoksista Julkisen työnvälityksen avointen työpaikkojen kehitys toimialoittain ja toimialoittainen vertailu koko työmarkkinoihin ja työpaikkarakenteeseen Erityyppiset työsuhteet julkisessa työnvälityksessä ja koko työmarkkinoilla sekä työpaikkarakenteessa Julkisen työnvälityksen ja koko työmarkkinoiden avoimet työpaikat työnantajan taustatietojen mukaan Julkisen työvälityksen avoimien työpaikkojen ammattien ja työnhakijoiden ammattien vertailu Yhteenvetoa julkisen työnvälityksen avoimien työpaikkojen rakenteen kehityksestä ja suhteesta koko työmarkkinaan ja työpaikkarakenteeseen Työnantajien näkemyksiä kyselytutkimus työnantajille Työvoiman saanti ja rekrytointitarpeen synty Eri tekijöiden tärkeys uutta työntekijää palkattaessa Eri kanavien käyttö työvoiman haussa Julkisen työnvälityksen tehokkuus rekrytointikanavana Julkisen työnvälityksen palvelujen tunnettuus, käyttö ja imago Työnantajien odotuksia TE-toimistolta sekä näkemyksiä julkisen työnvälityksen kehittämistarpeista Yhteenvetoa työnantajakyselyistä... 70
7 5 Julkisen työnvälityksen rooli ja suhde yksityisiin työnvälitysyrityksiin Yleistä yksityisestä työnvälityksestä Yksityisten henkilöstöpalvelualan yritysten näkemyksiä julkisesta työnvälityksestä Henkilöstöpalvelualan yritysten edustajien näkemyksiä yhteistyömahdollisuuksista julkisen työnvälityksen kanssa Yhteenvetoa henkilöstöpalveluyritysten edustajien näkemyksistä Johtopäätöksiä julkisen työnvälityksen haasteista ja kehittämistarpeista Kehittämisehdotuksia Lähteet... 88
8 Yhteenveto Tutkimuksen päämääränä oli selvittää monimuotoistuvan työn kysynnän rakenteita sekä antaa vastauksia siihen, miten julkista työvälitystä tulisi kehittää vastaamaan entistä paremmin työvoiman kysynnän uudentyyppisiä vaatimuksia. Tutkimustyö koostui neljästä päätyövaiheesta. Ensimmäisessä työvaiheessa analysoitiin viimeaikaisen tutkimus- ja tilastoaineiston valossa työvoiman kysynnän rakennetta ja kehitystä julkisessa työnvälityksessä. Toisessa työvaiheessa selvitettiin kirjallisuuteen, asiantuntijahaastatteluihin sekä työnantajakyselyihin perustuen työvoiman saatavuuden merkitystä yritysten kilpailutekijänä. Kolmannessa työvaiheessa tehtiin puolestaan laajoihin työnantajakyselyihin perustuva analyysi julkisen työnvälityksen käytöstä sekä suhteesta muihin rekrytointikanaviin. Työn neljännessä ja viimeisessä vaiheessa määritettiin aiempien työvaiheiden perusteella julkisen työnvälityksen keskeiset haasteet ja kehitystarpeet sekä annettiin suosituksia julkisen työnvälityksen kehittämisestä rekrytointipalveluna. Työvoiman kysynnän rakenne ja kehitys julkisessa työnvälityksessä Työelämä on suuressa murroksessa, jossa muutokset ovat nopeita, yhtäaikaisia ja monitasoisia. Yritysten työvoiman tarpeiden muutokset ja syklit ovat nopeutuneet ja työpaikkoja syntyy ja häviää aiempaa nopeammin. Työt myös hajautuvat yhä useamman eri organisaation toteuttamaksi ja työtehtäviä ositetaan pienemmiksi kokonaisuuksiksi. Tuotannon hajaantuminen ja työtehtävien pirstaloituminen ovat puolestaan lisänneet vaatimuksia työvoiman joustavalle käytölle. Muutosvoimien vaikutukset työn kysyntään ovat merkittävät ja vaikutukset vaihtelevat enemmän työtehtävittäin kuin toimialoittain tai koulutustasoittain. Sisällöllisesti työn uudelleenmuotoilua ohjaa pyrkimys työtehtävien laajentamiseen ja monipuolistamiseen. Työtä myös tehdään yksilöllisemmin tavoin sekä entistä hajautetummin erilaisissa paikoissa, erilaisina aikoina ja erilaisissa verkostoissa vaihtelevin kokoonpanoin. Tuloksellinen työsuoritus riippuu yhä enemmän tekijästään, erityisesti työntekijän työmotivaatiosta ja työhön sitoutumisesta. Muutosten vaikutukset näkyvät työn ja työvoiman kysynnän monimuotoistumisena. Viimeaikaisten tutkimusten perusteella työvoiman kysynnän muutoksia kuvaavat etenkin seuraavat ilmiöt: Työvoiman tarpeeseen liittyvät syklit ovat nopeutuneet ja jouston tarve työvoiman käytössä lisääntynyt. Työvoiman tarpeet ovat monipuolistuneet ja työpaikkakohtaiset tehtävä- ja osaamisprofiilit laajentuneet. Työn luonne on muuttunut kompleksisemmaksi ja ammatit ovat laaja-alaistuneet kvalifikaatioina korostuvat mm. moniosaaminen, yhdistelmäosaamiset jne. 9
9 Työntekijöiltä vaadittavat kvalifikaatiot painottuvat henkilökohtaisiin ominaisuuksiin, erityisosaamiseen, erilaisten osaamisten yhdistelmiin sekä kommunikointitaitoihin. Itsensä työllistäminen ja osa-aikainen työ ovat kasvattaneet merkitystään työvoiman käyttömuotoina Yrittäjyyden ja palkkatyön välimaastossa tapahtuneen työn osuus ja muut itsensä työllistämisen ja oman osaamisen tai työpanoksen myynnin muodot ovat lisääntyneet Työsuhteita alkaa ja päättyy aiempaa enemmän ja työpaikan epävarmuudesta on muodostumassa normaali tila. Tilastollisesti tarkasteltuna epätyypillisten työsuhteiden, kuten erilaisten osa-aikaja määräaikatöiden sekä esimerkiksi provisio- ja yritystyöpaikkojen määrä on kasvanut viime vuosikymmeninä työmarkkinoilla. Vuosien välisenä aikana mm. provisio- ja yritystyöpaikkojen osuus avoimista työpaikoista on kaksinkertaistunut. Kehitys näkyy myös julkisessa työnvälityksessä vuosien aikana mm. osa-aikaisten ja provisiotyöpaikkojen osuuksien kasvuna kaikista avoimista työpaikoista. Suhteessa Suomen koko työpaikkarakenteeseen julkisen työnvälityksen osa-aikaisten sekä muiden epätyypillisten työpaikkojen osuus on viime vuosina noussut selvästi koko työpaikkarakennetta korkeammaksi. Toisin sanoen epätyypillisiin työsuhteisiin liittyvien avointen työpaikkojen osuus julkisessa työnvälityksessä on suurempi kuin keskimäärin koko maassa avoinna olevissa paikoissa. Julkinen työnvälitys on korostetusti palkkatyön välityspaikka. Julkista työnvälitystä käyttävät koko työmarkkinaan suhteutettuna enemmän isot (yli 100 työntekijää) sekä pienet (1-4 työntekijää) toimipaikat. Julkisen työnvälityksen käytön suhteen isojen toimipaikkojen osuus julkisessa työnvälityksessä on kasvanut, kun vastaavasti pienten osuus on vähentynyt. Keskikokoisissa toimipaikoissa julkista työnvälitystä käytetään suhteellisesti vähemmän. Ammattirakenne on työmarkkinoilla muutoksessa ja tämä näkyy myös julkisessa työnvälityksessä. Kaikista tarkasteluun otetuista ammateista vajaassa puolessa avoimien työpaikkojen määrä on lisääntynyt ajanjaksojen aikana ja reilussa puolessa se on laskenut. Viimeksi mainittuja ammatteja ovat mm. perinteiset teollisuuden ja rakentamisen alan ammatit sekä tiettyjen palvelualojen ammatit sekä osa akateemisen koulutustaustan vaatimustason ammateista. Työvoima ja sen saatavuus yrityksen kilpailutekijänä Sopivan työvoiman saatavuus on todettu lukuisissa tutkimuksissa keskeiseksi yritysten kilpailukykyyn vaikuttavaksi tekijäksi. Tässä tutkimuksessa tehtyjen työnantajakyselyjen perusteella tärkeimmiksi työvoiman saantiin liittyviksi kilpailukykytekijöiksi nähtiin työntekijöiden motivoituneisuus, osaavien työntekijöiden saatavuus sekä riittävä kokemus. Sen sijaan yhtä merkittäväksi ei koettu esimerkiksi koulutusta tai työvoiman ikää. Työvoiman saatavuuden suhteen tilanteen arvioidaan jatkossa pysyvän joko ennallaan tai hieman heikkenevän. 10
10 Tutkimuksessa tehtyjen työnantajakyselyiden perusteella erityisesti isommat pkyritykset sekä pidempään toimineet yritykset arvioivat työvoiman saannin merkityksen kokonaisuutena muita yrityksiä suuremmaksi kilpailukykyyn vaikuttavaksi tekijäksi. Sen sijaan uudet ja pienemmät yritykset kokevat työvoiman saatavuuden merkityksen yrityksen kilpailukykyyn jonkin verran muita vähäisemmäksi. Syynä tähän saattaa olla esimerkiksi se, että uusilla ja pienemmillä yrityksellä liiketoiminnan haasteet suuntautuvat ensisijaisesti muihin liiketoiminnan osa-alueisiin (myynti, jakelukanavat, tulorahoituksen turvaaminen), kuin sopivan työvoiman saantiin. Tarve rekrytointiin syntyy käytännössä kolmesta syystä: sillä korvataan työvoiman poistumaa tai vaihtumaa tai on syntynyt uusi työpaikka ja sitä kautta tarve uudelle työntekijälle. Uusi työelämän muutosta koskeva ilmiö on se, että rekrytointi voi tapahtua myös ilman avointa työpaikkaa tai työvoiman hakua, välittömästi. Tällöin voidaan puhua potentiaalisesta työpaikasta, jonka työnhakija voi luoda yrittäjämäisesti itselleen. Viimeaikaisten tutkimusten sekä tässä tutkimuksessa tehtyjen työnantajakyselyjen perusteella kasvava trendi uuden työpaikan täyttämisessä näyttää olevan se, että työnhakija luo omilla kompetensseillaan itselleen työpaikan, jota ei sellaisenaan ole julkisesti ilmoitettu avoimeksi työpaikaksi. Uuden työntekijän palkkaaminen on etenkin pienille yrityksille iso taloudellinen riski, mutta myös suuri mahdollisuus. Epäonnistunut rekrytointi voi johtaa suuriinkin taloudellisiin tappioihin etenkin pienissä yrityksissä. Suhteessa merkitykseensä rekrytointiosaaminen on etenkin pienemmissä yrityksissä osoittautunut varsin vähäiseksi. Tämän vuoksi mm. julkisen työnvälityksen kautta tapahtuvan rekrytointiprosessin onnistumisella on iso merkitys pienen yrityksen liiketoimintaan. Tutkimuksessa tehtyjen työnantajakyselyiden perusteella yritysten johto näkee tärkeimmiksi tekijöiksi rekrytointiprosessissa uutta työntekijää palkattaessa toimeksiantoprosessin sujuvuuden, luottamuksellisuuden, hyvän näkyvyyden, helppouden ja tehokkuuden. Sen sijaan esimerkiksi työnhakukanavan statusta tai rekrytointiasiantuntijan mielipidettä ei laajassa mitassa koeta yhtä tärkeiksi. Yritysjohdon tärkeiksi arvioimat tekijät rekrytointiprosessissa ovat asioita, jotka kuuluvat oleellisena osana julkisen työnvälityksen ns. normaalitoimintaan. Niiden ylläpitäminen ei edellytä uusia palveluita, vaan jatkuvaa panostusta työnvälityksen perusprosessiin. Henkilökohtaisten ominaisuuksien merkitys uutta henkilöä palkattaessa on suuri ja kyselyiden tulosten perustella niiden rooli on tulevia rekrytointeja silmällä pitäen jatkuvasti kasvava. Työntekijöiltä vaadittavat kvalifikaatiot ovat painottuneet entistä vahvemmin henkilökohtaisiin ominaisuuksiin, erityisosaamiseen, erilaisten osaamisten yhdistelmiin sekä kommunikointitaitoihin. Työnantajakyselyiden perusteella kaikkein tärkeimmiksi rekrytoitavan henkilön ominaisuuksista yritysjohto arvostaa työmotivaatioon ja aloitekykyyn liittyviä henkilökohtaisia ominaisuuksia. Myös ammattikohtaista osaamista, työkokemusta sekä joustavuutta työaikojen suhteen arvostetaan rekrytointipäätöstä tehtäessä. Julkisella työnvälityksellä on mahdollista hoitaa ns. perustyönvälitys varsin hyvin työnantajien tarpeita vastaavasti. Vaikeasti mitattavien henkilökohtaisten 11
11 ominaisuuksien identifiointi, kuten myös ammattikohtaisen erityisosaamisten tunnistaminen haastaa kuitenkin vahvasti julkista työnvälitystä etenkin yksittäisissä matching-toimeksiannoissa. Monissa tapauksissa nämä edellyttävät hyvinkin syvälle menevää henkilökohtaista palvelua. Julkisen työnvälityksen suhde muihin rekrytointikanaviin Työnantajakyselyiden perusteella julkisen työnvälityksen markkinaosuus työvoiman hausta on suuri. Kaikista työnhakukanavista selvästi suosituin oli TE-toimiston sähköiset työnvälityspalvelut (te-palvelut.fi/avoimet työpaikat -verkkopalvelu). Seuraavaksi yleisimmin käytettyjä rekrytointikanavia olivat työnhakijan oma yhteydenotto, ilmoitus omalle henkilöstölle, työpaikan omat internetsivut sekä TE-toimiston rekrytointipalvelut (työpaikan ilmoittaminen TE-toimistoon, ehdokkaiden haku ja esittely työnantajille, työtarjoukset jne.). Kyselyn perusteella julkista työnvälitystä rekrytointikanavana käytti kaikessa työnhaussa kaikkiaan noin 66 % työnantajista. Pääsyitä julkisen työnvälityksen käytölle olivat maksuttomuus, hakijakunnan laajuus sekä TE-toimiston tarjoamat muut etuudet työnantajille. Julkisen työnvälityksen rinnalla työvoiman hankinnassa käytettiin lisäksi keskimäärin 2-3 muuta hakukanavaa. Kyselyn perusteella julkista työnvälitystä käyttäneistä työnantajista 73 % (te-palvelut.fi 75 %, TE-toimisto 65 %) arvioi saavuttaneensa julkisen työnvälityksen kautta sopivat kohderyhmät. Muiden kanavien osalta, jotka useimmiten ovat fokusoituneet esimerkiksi tiettyihin ammatti- tai toimialoihin, vastaava luku oli keskimäärin vain hieman tätä parempi. Parhaiksi ilmoituskanaviksi hakijaryhmän tavoittamisen kannalta nähtiin lehti-ilmoitus, internetin välityspalvelut, kontaktit entisiin työntekijöihin sekä omat internetsivut. Julkista työnvälitystä käyttäneistä toimipaikoista keskimäärin 85 % (te-palvelut. fi 86 % ja TE-toimisto 81 %) rekrytointiprosesseista johti palkkaukseen, kun vastaava luku muissa hakumuodoissa oli hieman päälle 90 %. Eri kanavista tehokkaimpia tässä suhteessa olivat yritysten ja järjestöjen välityspalvelut, lehti-ilmoitus sekä omat internetsivut. Tuloksia tulkittaessa on kuitenkin huomioitava se, että ne eivät kerro suoraan sitä, mikä kanava johti palkkaukseen, sillä työnantajat ovat rekrytointiprosessissaan käyttäneet pääsääntöisesti useaa eri hakumuotoa. Sen sijaan arvioitaessa sitä, millä hakukanavalla oli suurin merkitys siihen, että työpaikka on saatu täytettyä, nousi julkinen työnvälitys selväksi ykköseksi. Kaikkein merkityksellisimpänä kanavana työpaikan täytön onnistumisessa pidettiin julkisen työnvälityksen verkkopalvelua (te-palvelut.fi). Toiseksi tärkeimmäksi kanavaksi työpaikan täytön onnistumisessa arvioitiin TE-toimiston muu rekrytointipalvelu, kuten ehdokkaiden haku ja esittely sekä työtarjousten tekeminen työnantajille. Laaja-alaisuudesta ja suurista volyymeistään huolimatta julkisen työnvälityksen tehokkuutta työpaikan täyttymisessä voi pitää hyvänä. Vaikka yksityiset työnvälitysfirmat ja nettisivustot toimivat varsin tehokkaasti tietyssä työmarkkinassa, niiden kokonaismerkitys työvoiman kysynnän ja tarjonnan laajamittaisessa 12
12 yhteensovittamisessa on kuitenkin suhteellisen vähäinen. Sosiaalinen media nähdään vahvistuvana rekrytointiväylänä. Tästä huolimatta sen merkitys työpaikkojen täytössä tuntuu vielä toistaiseksi olevan suhteellisen vähäinen. Julkisen työnvälityksen tunnettuus, käyttö ja imago Kyselyihin vastanneiden yritysjohtajien sekä rekrytoinnista vastaavien henkilöiden näkemykset julkisen työnvälityksen rekrytointipalveluista ovat varsin positiivisia ja julkisen työnvälityksen imago on parempi kuin mitä yksittäisistä julkisuudessa esillä olleista kannanotoista voisi päätellä. Vastaajista kaksi kolmasosaa arvioi julkisen työnvälityksen luotettavaksi sekä palvelevaksi ja ystävälliseksi. Puolet vastaajista näki julkisen työnvälityksen asiantuntevaksi sekä asiakastarpeet huomioon ottavaksi. Julkista työnvälitystä on usein kritisoitu joustamattomaksi ja tehottomaksi. Tästä huolimatta reilut 40 % vastaajista pitää julkista työnvälitystä tehokkaana ja joustavana. TE-toimiston rekrytointipalveluista tunnetaan selvästi parhaiten te-palvelut.fi/ avoimet työpaikat -verkkopalvelu. Sen sijaan osa TE-toimiston peruspalveluista tunnetaan huonosti tai niitä ei edes mielletä TE-toimiston palveluiksi. Tällaisia ovat esimerkiksi muutosturvatilanteisiin, henkilöstön kehittämiseen sekä osaamisen kehittämiseen liittyvät palvelut, joita pääsääntöisesti toteuttavat ulkopuoliset toimijat. Tältä osin TE-toimiston tulisikin huolehtia siitä, että TE-toimisto mielletään ko. palvelujen tuottajaksi, vaikka ne toteutettaisiin ulkopuolisten palvelutuottajien kautta. Työnantajien näkemyksiin julkisesta työnvälityksestä vaikuttaa oleellisesti se, miten hyvin palvelut tunnetaan. Yleinen trendi näyttää olevan se, että mitä paremmin TEtoimiston palvelut tunnetaan, sitä tärkeämpinä ja merkityksellisempinä niitä pidetään. Esimerkiksi TE-toimiston kansainvälinen työnvälityspalvelu (EURES) koetaan tärkeäksi niissä yrityksissä, jotka sitä ovat käyttäneet, mutta valtaosa työnantajista ei tunne sitä lainkaan, jolloin sen merkitys kokonaisuudessa arvioidaan vähäiseksi. Toisaalta myös huonot kokemukset julkisesta työnvälityksestä muistetaan pidemmänkin ajan takaa ja nykyisiä palveluja arvioidaan osin perusteettomasti vanhojen kokemusten pohjalta. Julkisen työnvälityksen rekrytointipalveluista tärkeimmäksi työnantajat kokevat mahdollisuuden ilmoittaa avoin paikka laajasti tiedoksi te-palvelut.fi/avoimet työpaikat -verkkopalvelussa. Mikäli kyselyihin vastanneet yritysjohtajat tai viimeisestä rekrytoinnista vastanneet työnantajat hakisivat tällä hetkellä työvoimaa julkisen työnvälityksen kautta, reilusti yli puolet heistä hakisi työvoimaa avoimena hakuna julkisen työnvälityksen kautta ja ilmoittaisi paikan sähköiseen palveluun. Ehdokkaiden hakua ja esittelyä käyttäisi reilu neljännes työnantajista. Työtarjousta käyttäisi puolestaan vajaa neljännes työnantajista. Huolimatta siitä, että vuoden 2013 alusta toteutettu TE-palvelu-uudistus ruuhkautti aluksi TE-toimistojen asiakaspalvelutyötä, julkisella työnvälityksellä hoidetaan varsin onnistuneesti suurten volyymien perustyönvälitystä. TE-toimistojen uudistettu palveluprosessi nojaa nyt ja jatkossa aiempaa vahvemmin monikanavapalvelujen 13
13 hyödyntämiseen, mikä käytännössä tarkoittaa sähköisten palveluiden käytön lisääntymistä ja henkilökohtaiseen palveluun perustuvan palvelun vähentymistä työnvälitysprosessissa. Kyselyjen perusteella TE-toimiston sähköisiä kanavia ja muita palveluita (mm. verkkoasiointisopimus, CV-netti, Yritys-Suomi) ei te-palvelut.fi/avoimet työpaikat -verkkopalvelun lisäksi tunneta erityisen hyvin. Valmiutta niiden käyttöön tuntuu kuitenkin olevan erityisesti nuorilla alle viisi vuotta toimineissa yrityksissä sekä isommissa yli 50 työntekijän pk-yrityksissä. Merkille pantavaa on etenkin se, että työtarjousten tekemistä pitää tärkeänä tai erittäin tärkeänä yli puolet kaikista kyselyyn vastanneista yritysjohtajista. Lisäksi noin neljännes työnantajista arvioi voivansa käyttää työtarjouksia työvoiman hankinnan muotona saadakseen runsaasti hakemuksia avoimeen paikkaan. Työtarjousten käyttöön suhtaudutaan siten varsin positiivisesti. Positiivisen asenteen säilyminen kuitenkin edellyttää, että työtarjouksien laatu ja osuvuus suhteessa työnantajien tarpeisiin on hyvä. Työnantajien näkemyksissä korostuu tarve yhteydenpidon parantamiseen TEtoimiston kanssa. Vajaa kolmannes työnantajista kaipaa säännöllisempää yhteydenpitoa TE-toimiston kanssa ja reilusti yli puolet yrityksistä olisi halukkaita saamaan rekrytointitilanteen yhteydessä tietoa myös muista julkisista yrityspalveluista. Tämä näkemys tukee työ- ja elinkeinoministeriön linjauksia vahvistaa TE-palvelujen yhteistyötä muiden yrityspalvelujen kanssa esimerkiksi Seudullisissa yrityspalveluissa ja Yritys-Suomen palvelukokonaisuudessa. Julkiselta työnvälitykseltä toivotaankin systemaattisempaa yhteydenpitoa työnantajiin sekä selkeämpää työnantaja-asiakasstrategiaa. Toisaalta työnantajat kaipaavat palveluita, joita TE-toimistoilla/TE-hallinnolla on jo olemassa. Kyse on tältä osin pitkälti palvelujen markkinointiin sekä viestin perillemenoon liittyvistä haasteista. Julkisen työnvälityksen ja yksityisen työvälityksen yhteistyöstä rekrytoinnissa Julkisen työnvälityksen lisäksi työnantajat käyttävät sekä erikseen että rinnan muita hakukanavia. TEM:n työnantajakyselyn (2011) perusteella kaikesta työnhausta työvoiman vuokrausyritysten markkinaosuus oli vuonna 2011 noin 7 % ja yksittäisiä internetissä toimivia välityspalveluita käytti työvoiman hankintakanavana 8 % työnantajista. Julkisen työnvälityksen palvelut ja toimintatavat tunnetaan yleisesti henkilöstöpalveluyrityksissä huonosti ja osin tästä syystä julkisen työnvälityksen rooli rekrytointipalvelujen tuottajana koetaan niissä usein epäselväksi, samoin kuin julkisen ja yksityisen työnvälityksen keskinäinen työnjako. Osin työnjakoon perustuvaa yhteistyötä hankaloittavat TE-toimistokohtaiset erilaiset toimintakäytännöt ja suhtautumiserot yksityisiin palveluyrityksiin. Lisäksi avoimen paikan sähköiseen ilmoitteluun (te-palvelut.fi) liittyvät käytännöt aiheuttavat vastakkainasettelua, kuten myös edelleen koettu kilpailuasetelma julkisen ja yksityisen työnvälityksen välillä. 14
14 Yleisesti ottaen henkilöstöpalveluyritykset ovat halukkaita yhteistyöhön julkisen työnvälityksen kanssa. Lähes 80 % henkilöstöpalveluyritysten edustajista näki tarvetta yhteistyöhön TE-toimiston kanssa. Yhteistyötarvetta perusteltiin etenkin voimavarojen yhdistämisen tuomalla kustannustehokkuudella ja vaikuttavuudella, tiedonvaihdon ja jakamisen tuomalla synergialla sekä yhteisen järjestelmäyhteistyön tarpeella. Ehdotetut yhteistyömuodot eivät perustu pelkästään palveluhankintoihin (ostopalvelut) vaan myös strategisempiin yhteistyömuotoihin. Julkisen työnvälityksen haasteita Yritysten ja toimialojen rakennemuutos on johtanut työpaikkojen rakenteen muutoksiin sekä laajemmin työmarkkinoiden dynamiikan nopeutumiseen ja mosaiikkimaistumiseen. Tapahtuneet muutokset haastavat julkisen työnvälityksen sekä laajemminkin TE-palvelut uudistumaan, jotta ne voivat vastata tehokkaasti työmarkkinoiden muutoksiin. Työnvälityksen nykyinen prosessi on rakentunut palvelemaan selvästi nykyistä stabiilimpia ja ennustettavampia työmarkkinoita. Julkisen työnvälityksen nykyisten ja tulevien haasteiden taustalla oleva muutosajuri on elinkeinoja uudistavan luovan tuhon dynamiikka1. Luovan tuhon haaste julkiselle työnvälitykselle kiteytyy etenkin siihen, miten se pystyy toimimaan vaikuttavasti tilanteessa, jossa heikosti tuottavista/lopettaneista yrityksistä työttömäksi jääneitä ihmisiä pystytään työllistämään uusiin tuottavampiin ja osaamiskvalifikaatioiltaan entistä vaativampiin työtehtäviin. Tämä muuttanee julkisen työnvälityksen roolia entistä enemmän osaamisen ja työelämätaitojen uudistajaksi, mikä luo uudenlaisia haasteita työnvälityksen prosessien toimivuudelle ja uusiutuvien työtehtävien sekä niissä tarvittavien kvalifikaatioiden tuntemukselle. Työelämän muutokset ovat johtamassa myös siihen, että työnhakijoita valmennetaan avoimen paikan etsimisen sijaan entistä enemmän työnhakutaitoihin ja heille etsitään muitakin työmahdollisuuksia, kuin avoimia työpaikkoja. Perinteisesti työnantajan avoimeen hakuun laittamaan työpaikkaan tukeutuneelle julkiselle työnvälitykselle tämä on uusi haaste. On syytä pohtia, mikä on julkisen työnvälityksen tulevaisuuden rooli esimerkiksi yrittäjänä itsensä työllistävän, muille yrityksille työpanostaan myyvän henkilön työllistymismahdollisuuksien edistämisessä. Työelämän nopeiden rakenteellisten muutosten sekä työnantajien nopeasti muuttuneiden tarpeiden seurauksena työnantajien rekrytointikriteerien sekä joidenkin ammattialojen tuntemus on jäänyt julkisessa työnvälityksessä monin paikoin ohueksi. Samoin yhteydet tiettyjen ammattien työnantajiin ovat olleet vähäisiä. Työmarkkinoiden toimivuuden kannalta haasteellisimmat ammattialat liittyvät rakennemuutosaloihin, julkisen työnvälityksen kysyntävajealoihin sekä uusia työn muotoja käsittäviin aloihin. Haasteena näiden ns. vaikeiden alojen suhteen on se, miten 1 Termillä kuvataan mekanismia, jossa aikaisempaa paremmat tuotteet ja tuotantomenetelmät sekä tehokkaammat tuotantoyksiköt korvaavat huonommiksi osoittautuneita tuotteita ja tuotantomenetelmiä sekä tehottomia tuotantoyksiköitä. Mekanismin ansiosta talouden tuottavuus kasvaa, ja samalla syntyy ja tuhoutuu työpaikkoja. 15
15 työnvälitys hoidetaan mahdollisimman tehokkaasti ja kustannustehokkaasti tilanteessa, jossa julkisella työnvälityksellä on selkeä resurssi- tai osaamisvaje. Tällä hetkellä TE-toimistojen asiakasvolyymit ovat suuret suhteessa toimistojen henkilöstöresursseihin. Yleinen haaste kaikissa toimistoissa on se, miten nykyisillä resursseilla sekä toimistojen johtamis- ja organisointimallilla pystytään turvaamaan riittävät resurssit työnantajien tarpeista lähtevään työnvälitykseen. Asiakaslähtöinen matching-työ edellyttää useissa tapauksissa henkilökohtaista työtä ja palvelua. Vaikka monikanavaisuus ja sähköisten palvelujen käyttö ovat työnvälityksen välineinä jatkuvasti yleistyneet, eivät ne kokonaan pysty korvaamaan henkilökohtaiseen tapaamiseen perustuvan palvelun tarvetta. Julkisen työnvälityksen roolia ja suhdetta esimerkiksi yksityisiin henkilöstöpalveluyrityksiin hämärtää se, että julkisten työnvälityspalvelujen tasoa ja kattavuutta ei ole selkeästi määritetty. Tämä hankaloittaa asiakaspalvelua sekä työnjaon ja yhteistyön määrittämistä muun muassa yksityisten palvelutarjoajien kanssa. Julkisen työnvälityksen markkinaosuus eri kanavien joukossa on toistaiseksi ollut hyvä. Tällä hetkellä eri työvoiman hakukanavia on kuitenkin runsaasti ja etenkin sähköisten kanavien määrä on jatkuvasti lisääntynyt. Työn ja työvoiman haun sirpaloituminen eri kanavien kesken saattaa muodostaa riskin työmarkkinoiden toiminnalle. Mikäli käytetyimmillä kanavilla ei ole päällekkäisyyttä keskenään, saattavat erilliset ja itsenäiset kanavat hajauttaa työnantajien, työpaikkailmoitusten ja työnhakijoiden kriittisen massan ja vaikeuttaa siten työvoiman kysynnän ja tarjonnan kohtaantoa. Kehittämisehdotuksia Aktiivinen yritysyhteistyö ja TE-palvelujen tehokkaampi markkinointi Kehittämisehdotus 1. Työnantajakäyntien määrää on toimistoissa viime vuosina lisätty. Yritysten systemaattinen kontaktointi on osoittautunut hyödylliseksi sekä työnantajille että TE-toimistoille. Koska yritysten tilanteiden ja tarpeiden tunnistaminen on usein elintärkeää myös työnhakijoiden työllistämisen näkökulmasta, on vastaisuudessakin huolehdittava resurssien turvaamisesta yritysten kanssa tapahtuvaan yhteistyöhön. Kehittämisehdotus 2. TE-toimistoilla on oltava selkeä ja yhtenäinen yritys- ja työnantaja-asiakasstrategia. Yhteydenpidon helpottamiseksi yritysasiakkaille tulee määrittää helposti tavoitettavissa olevat nimetyt vastuuasiantuntijat tai vastuutiimit. Kehittämisehdotus 3. Yleistä näkyvyyttä ja työnantajapalvelujen markkinointia on tehostettava sekä säännöllistä yhteydenpitoa työnantajiin lisättävä. Työnantajakäynneillä ja muissa työnantajayhteyksissä yrityksille on asiakastarpeen mukaisesti välitettävä tietoa myös muista tarjolla olevista yrityspalveluista. Kumppaneiden tarjoamat yrityspalvelut usein tukevat tai ovat jopa edellytyksiä uusille rekrytoinneille. Osaamisen kehittäminen 16
16 Kehittämisehdotus 4. TE-toimistojen on huolehdittava siitä, että yrityskäynneillä ym. kontakteissa saatu yrityskohtainen tieto sekä muu työmarkkinatieto välittyy koko organisaation käyttöön yhteiseksi osaamiseksi. Kyse on toimistojen sisäisen tiedonkulun prosessin toimivuudesta yritys- ja työnantajapalvelun asiantuntijoiden ja muun henkilöstön välillä ei esimerkiksi pelkästään henkilöstökoulutuksella ratkaistavasta asiasta. Kehittämisehdotus 5. TE-toimistoissa on huolehdittava siitä, että työnvälitystyössä työskentelevillä on riittävä ymmärrys yritysten liiketoiminnan perusteista sekä muista TEM-konsernin ja seudullisten toimijoiden yrityspalveluista sekä palvelukanavista (mm. Yritys-Suomen verkkopalvelut ja puhelinpalvelu). Kumppanuuksien parempi hyödyntäminen Kehittämisehdotus 6. Tieto liikkuu nykyään erilaisissa virallisissa ja epävirallisissa verkostoissa. Tilastot, rekisteriaineistot, tutkimukset ym. dokumentoidut aineistot heijastavat mennyttä aikaa, eikä niiden perusteella aina voida ennustaa tulevaa. Ratkaisut ja resurssit ovatkin yhä useammin verkostoissa, eivät yksittäisissä organisaatioissa. Vastaisuudessa organisaatioiden menestyminen yhä useammin perustuu verkostoissa olevan osaamisen hallintaan ja hyödyntämiseen, ei pelkästään oman organisaation sisällä olevaan osaamiseen. On tärkeää, että TE-palvelutkin ovat mukana niissä verkostoissa, joissa tieto elinkeinojen ja työmarkkinoiden tilanteista ja muutoksista leviävää. Myös kyvykkyyteen toimia verkostoissa on panostettava. Kehittämisehdotus 7. Yhteistyötä henkilöstöpalvelualan yritysten kanssa on lisättävä, jotta kummankin tietämys toistensa palveluista ja toimintatavoista paranee. Kehittämisehdotus 8. On luotava selkeä strategia kumppanuuksien sekä hajautetun palvelutuotannon hyödyntämiseksi työnvälityksessä. Strategian lähtökohtana on oltava resurssien optimointi siten, että strategia/toimintamalli tarjoaa nykyistä joustavampia mahdollisuuksia kohdistaa henkilöresursseja työnvälityksen ydintoimintoihin (matching-tehtävä, työtarjoukset, henkilökohtainen sparraus) sekä tuottaa palvelut tehokkaimmin. Kumppanuusprosesseissa asiakas- ja prosessivastuun on oltava TE-hallinnolla, mutta palvelujen tuotanto voi olla hajautettu eri toimijoille. Kehittämisehdotus 9. TE-toimistojen, yritysten ja työnhakijoiden yhteisistä rekrytointitapahtumista on hyviä kokemuksia. Koska etenkään pienillä yrityksillä ei ole resursseja järjestää tämänkaltaisia tilaisuuksia yksin, tulisi niitä toteuttaa systemaattisemmin eri toimijoiden (TE-hallinto, yritykset, henkilöstöpalveluala, järjestöt) yhteistyönä. TE-toimistoilla voisi tässä olla koordinoiva rooli. Työtarjousten osuvuuden parantaminen Kehittämisehdotus 10. Työtarjousten käyttöön suhtaudutaan yrityksissä toistaiseksi varsin positiivisesti. Asiakaslähtöisyys työtarjousten käytössä työnantajien suuntaan tarkoittaa sitä, että hakemusten määrän ohella työtarjouksilla saadaan myös 17
17 työnantajien tarpeet täyttäviä työnhakijoita. Määrän ohella tulisi jatkossa kiinnittää erityishuomio työtarjousten laatuun ja osuvuuteen. Sähköisten palvelujen kehittäminen Kehittämisehdotus 11. URA-asiakaspalvelujärjestelmän ja sen sovellusohjelmistojen uudistamista tulee kiirehtiä. Resursseja ja panostuksia on jatkossa kohdistettava siihen, että sähköisiä palveluita voidaan kehittää jatkuvasti parantamaan julkisen työnvälityksen omaa palveluintensiteettiä. Kehittämisehdotus 12. Pitkällä tähtäimellä työvoiman kysynnän ja tarjonnan kohtaantoa parantamaan tarvitaan hakijoiden henkilökohtaiset ominaisuudet huomioiva eri toimijoiden (julkinen työnvälitys, yksityiset henkilöstöpalveluyritykset, järjestöt yms.) yhteinen sähköinen kohtauspaikka; älykäs sähköinen alusta, jossa työpaikat ja työntekijät kohtaavat toisensa. 18
18 2 Tutkimuksen taustaa Elinkeinojen ja työmarkkinoiden rakenne on Suomessa muuttunut. Muutosnopeus on tällä vuosituhannella kiihtynyt. Muutos on ollut seurausta etenkin globaalin tuotannonjaon kehityksestä ja kilpailun kiristymisestä, mikä on pakottanut yritykset uudistamaan toimintatapojaan sekä tehostamaan ja sopeuttamaan toimintojaan. Negatiivisena työllisyyteen liittyvänä seurauksena tästä on muun muassa perinteisten toimialojen suuret henkilöstövähennykset. Globaalissa kilpailussa menestymisen edellytykseksi on yhä vahvemmin noussut tuottavuus, jonka keskeisiä ajureita ovat osaaminen, olemassa olevan henkilöstön sitoutuminen ja motivoituneisuus, tieto sekä uudet innovaatiot. Taloudellisen kasvun ja uudistumisen keskeinen elementti on myös osaava työvoima. Elinkeinojen rakennemuutos on johtanut tilanteeseen, jossa perinteinen toimialarakenne on murenemassa ja toimialojen sisällä uusiutuminen (mm. uusien alatoimialojen vahvistuminen, uudet liiketoiminta-alueet jne.) on vahvaa. Tämä näkyy työllisyydessä mm. siten, että suurten teollisten yritysten rooli työllistäjinä on vähentynyt ja pk-sektorin, mikroyritysten sekä palveluyritysten rooli puolestaan kasvanut. Uusi tilanne on luonut kasvupotentiaalia uusille liiketoiminta-alueille syntyneille tai uudentyyppiseen liiketoimintaan perustuville yrityksille. Toistaiseksi näiden työllistävä vaikutus on kuitenkin ollut suhteellisen vähäinen. Tapahtuneet muutokset ovat haastaneet myös julkisen työnvälityksen ja laajemminkin TE-palvelut, joiden on kyettävä uudistumaan pystyäkseen vastaamaan työmarkkinoiden muutoksiin. Jotta työnvälitystä voidaan kehittää vastaamaan paremmin työmarkkinoiden muuttuvaa dynamiikkaa, tarvitaan uutta tietoa erityisesti työn kysynnän muuttuneista rakenteista. Tässä työ- ja elinkeinoministeriön tilaamassa tutkimuksessa selvitetään monimuotoistuvan työn kysynnän rakenteita sekä annetaan vastauksia kysymyksiin, miten julkista työvälitystä tulisi kehittää rekrytointipalveluna siten, että se vastaisi entistä paremmin työvoiman kysynnän uudentyyppisiä vaatimuksia sekä tukee työnhakijoiden osuvaa sijoittumista työpaikkoihin. Tutkimus vastaa osaltaan myös hallituksen rakennepoliittisen ohjelman linjauksiin, joissa työnvälityksen kehittäminen on nostettu yhdeksi keskeiseksi kehitystyön kohteista. 2.1 Tutkimuksen tavoitteet ja toteutustapa Tutkimuksen päämääränä oli selvittää monimuotoistuvan työn kysynnän rakenteita sekä antaa vastauksia siihen, miten julkista työvälitystä tulisi kehittää vastaamaan entistä paremmin työvoiman kysynnän uudentyyppisiä vaatimuksia. Tutkimuksen tavoitteena oli tältä osin tuottaa uutta tietoa yritysten ja muiden työnantajien monimuotoistuvasta työn kysynnästä julkisen työnvälityksen kehitystyötä 19
19 varten, valjastaa tutkimuksen keinoin yritykset ja muut työnantajat mukaan palvelujen kehitystyöhön, lisätä tietoa työnvälityksen asiantuntijoiden osaamisen muutostarpeista sekä tuottaa tietoa ja antaa kehittämissuosituksia, joiden kautta työnvälitystä voidaan kehittää edelleen tehokkaammaksi ja vaikuttavammaksi. Tutkimus on koostunut neljästä päätyövaiheesta. Ensimmäisessä työvaiheessa analysoitiin viimeaikaisen tutkimus- ja tilastoaineiston valossa työvoiman kysynnän rakennetta ja kehitystä julkisessa työnvälityksessä. Toisessa työvaiheessa selvitettiin kirjallisuuteen, asiantuntijahaastatteluihin sekä työnantajakyselyihin perustuen työvoiman saatavuuden merkitystä yritysten kilpailutekijänä. Kolmannessa työvaiheessa tehtiin puolestaan laajoihin työnantajakyselyihin perustuva analyysi julkisen työnvälityksen käytöstä sekä suhteesta muihin rekrytointikanaviin. Erityishuomiota työvaiheessa kiinnitettiin monikanavapalvelujen käyttöön rekrytoinnissa. Osana analyysiä toteutettiin kysely myös henkilöstöpalvelualan yrityksille. Työn neljännessä ja viimeisessä vaiheessa määritettiin aiempien työvaiheiden perusteella julkisen työnvälityksen keskeiset tämän hetken haasteet ja kehitystarpeet sekä generoitiin suosituksia siitä, miten julkista työnvälitystä tulisi rekrytointipalveluna kehittää. Tutkimustyön fokus on toimeksiannon mukaisesti ollut työvoiman kysynnän rakenteiden muutosten selvittämisessä. Julkista työnvälitystä on työssä tarkasteltu siten yritysten näkökulmasta, joten kehittämisehdotuksissa korostuvat työvoiman kysynnästä lähtevät kehittämistarpeet. Työvoiman kysynnän hyvä tuntemus on myös vaikuttavan työnhakijapalvelun edellytys. Kuitenkin mikäli tutkimus olisi kohdistunut yhtälailla myös työvoiman tarjontaan, olisi sen sisältö ollut toisenlainen ja kohdistunut laaja-alaisemmin työvoiman kysynnän ja tarjonnan kohtaantoon sekä työllisyydenhoidon kysymyksiin. Kuva 1. Tutkimuksen asemoituminen TE-politiikan kenttään. Elinkeinojen uusiutuminen Työn kysynnän ja tarjonnan kohtaannon parantaminen Työnvälityksen tehostuminen TE-palvelujen paraneminen Työmarkkinoiden mosaiikkimaistuminen Työn kysynnän monimuotoistuminen Yritysten ja muiden työnantajien muuttuvat rekrytointitarpeet Yritysten rekrytointitarpeiden tuntemus Rekrytointiosaaminen Proaktiivinen ja reaktiivinen yhteistyö Osallistuminen yritysten rekrytointiprosesseihin Palveluohjaus muihin yrityspalveluihin 20
20 2.2 Tutkimuksessa käytetyt pääasialliset aineistot ja menetelmät Tutkimustyö jakautui menetelmällisesti kolmeen toisiaan tukevaan työosioon: sekundaarianalyysiin olemassa olevasta dokumentti-, rekisteri- ja tilastoaineistosta; haastattelu- ja kyselytutkimuksiin perustavaan empiiriseen työosioon sekä tuloksia yhteenvetäviin asiantuntija-arviointeihin ja työpajatyöskentelyyn. Sekundaarianalyysi olemassa olevasta rekisteri- ja tilastoaineistosta Työssä tutkittiin tilastojen avulla julkisen työnvälityksen avoimien työpaikkojen kehitystä ja vertailtiin tietoja suhteessa kaikkiin avoimiin työpaikkoihin sekä työpaikkarakenteeseen Suomessa. Julkisen työnvälityksen avoimien työpaikkojen tiedot perustuvat työ- ja elinkeinoministeriön Toimiala Online -palvelusta saatuihin tilastoihin sekä Tampereen yliopiston yhteiskuntatieteellisen tietoarkiston sähköisesti arkistoimiin rekistereihin julkisessa työnvälityksessä ilmoitetuista avoimista työpaikoista vuosina Kaikkien avoimien työpaikkojen tieto perustuu Tilastokeskuksen neljännesvuosittaiseen Avoimet työpaikat -tutkimukseen ja Työvoimatutkimuksen työpaikkarakenteen tietoihin. Aineistojen vertailtavuutta hankaloitti tietyissä teemoissa (mm. avoimet työpaikat) eriävät luokittelut sekä määrityserot julkisen työnvälityksen ja Tilastokeskuksen aineistojen välillä2 sekä se, että Tilastokeskukselta ei ollut saatavissa kaikkiin haluttuihin teemoihin liittyen tarpeeksi kattavaa materiaalia vertailujen tekemiseksi. Tilastokeskuksen aineistojen tilastolliset tiedot ovat tutkimusotoksesta tehtyjä estimointeja (arvioita kaikkien avoimien työpaikkojen määrästä/työpaikkarakenteesta), eivätkä vastaa julkisen työnvälityksen tietojen tapaan täsmällisiä tietoja työpaikoista. Haastattelututkimus Haastattelututkimuksen avulla luotiin yleiskuva julkisen työnvälityksen toimintaympäristöstä ja työnvälityksen tämänhetkisistä haasteista sekä täydennettiin ja syvennettiin kyselyiden sekä dokumentti- ja tilastoanalyysien kautta saatavaa tietoa. Haastattelujen kohteeksi valittiin viranomaisia ja muita työnvälityksen asiantuntijoita, yritys- ja työnantajajärjestöjen edustajia sekä yksityisten rekrytointi- ja henkilöstöpalvelualan yritysten edustajia. Haastattelut suoritettiin syvähaastatteluina sekä puolistrukturoituina teemahaastatteluina. Yksittäisiä haastatteluja tehtiin 15 henkilölle ja ryhmähaastattelussa (työvoima- ja yrityspalvelut -ryhmä) oli mukana noin 20 henkilöä. Tämän lisäksi tutkimuksen aikana tehtiin kaksi henkilöstöpalveluyritysvierailua (Barona Oy ja StaffPoint Oy), joissa kuultiin kahdeksan henkilön näkemyksiä julkisen ja yksityisen työnvälityksen yhteistyömahdollisuuksista. 2 Esimerkkinä eroista mainittakoon, että Tilastokeskuksen määritelmässä avoin työpaikka on täytettävä kolmen kuukauden kuluessa ja lyhytaikaisten alle kuukauden kestävien sijaisuuksien ei katsota kuuluvan avoimiin työpaikkoihin. Työ- ja elinkeinoministeriön aineistossa tällaista rajoitusta ei ole. 21
21 Kyselytutkimukset Tutkimuksen yhteydessä toteutettiin kaksi erillistä sähköistä kyselyä työnantajille. Tämän lisäksi kyselyllä kartoitettiin myös henkilöstöpalvelualan näkemyksiä julkisesta työnvälityksestä. Työnantajille suunnatuilla kyselyillä selvitettiin työnantajien näkemyksiä työvoiman saatavuuden merkityksestä yrityksille, yritysten rekrytointikäyttäytymiseen vaikuttavista tekijöistä, eri rekrytointikanavien käyttöön vaikuttavista syistä sekä näkemyksiä julkisesta työnvälityksestä ja sen kehittämistarpeista. Ensimmäinen kysely kohdistettiin yritysjohdolle ja siinä selvitettiin ensisijaisesti yritysjohdon mielipiteitä työvoiman hankinnasta sekä kokemuksia ja odotuksia julkisesta työnvälityksestä. Toinen kysely kohdistettiin työorganisaatioiden rekrytoinnista vastaaville henkilöille ja siinä kysyttiin vastaavia kysymyksiä viimeisen työnhakuprosessin kokemusten näkökulmasta. Työnantajakyselyjen kohdejoukoksi valittiin toimipaikkaa TEM:n asiakasrekisteristä sekä toimipaikkaa yritysrekisteristä (yhteensä toimipaikkaa). Valitsemalla tietoisesti puolet kyselyn kohdejoukosta TEM:n asiakasrekisteristä haluttiin varmistaa se, että kyselyillä saadaan riittävästi näkemyksiä sellaisilta työnantajatahoilta, jotka ovat käyttäneet julkista työnvälitystä viime vuosina. Menettelytavan vuoksi kyselyiden kohdejoukko oli siis jo lähtökohtaisesti valikoitunut keskimääräistä enemmän julkista työnvälitystä käyttäneiksi työnantajiksi3. Kyselytutkimukset toteutettiin huhti-toukokuussa Tutkimusmetodina niissä oli sähköinen strukturoitu lomakekysely. Yritysjohdolle suunnattu kysely lähetettiin yritykselle. Rekisteri koostui työ- ja elinkeinoministeriön työnantajarekisteristä (9 848 yritystä) ja Innolink Directin ylläpitämästä yritysrekisteristä (9 353 yritystä). Tutkimuskutsu sisälsi henkilökohtaisen linkin jokaiselle vastaajalle. Vastauksia kertyi yhteensä 647, jolloin virhemarginaali on noin 4 prosenttia. Lisäksi osaa kysymyksistä täydennettiin lisäkierroksella, joka lähetettiin yritykselle. Täydennyskierroksella vastauksia kertyi lisää 233. Viimeistä rekrytointia koskevassa kyselyssä tutkimuskutsu lähetettiin yhteensä satunnaisotannalla valituille yritykselle. Rekisteri koostui työ- ja elinkeinoministeriön työnantajarekisteristä (9 265 yritystä) ja Innolink Directin ylläpitämästä yritysrekisteristä (9 897 yritystä). Tutkimuskutsu sisälsi henkilökohtaisen linkin jokaiselle vastaajalle. Vastauksia kertyi yhteensä 661, jolloin virhemarginaali on noin 4 prosenttia. Lisäksi osaa kysymyksistä täydennettiin lisäkierroksella, joka lähetettiin yritykselle. Täydennyskierroksella vastauksia kertyi lisää 233. Työnantajakyselyiden lisäksi yksityisten henkilöstöpalvelualan yritysten näkemyksiä julkisesta työnvälityksestä selvitettiin Henkilöstöpalveluyritysten liiton (HPL) jäsenyrityksille suunnatulla kyselyllä. Kyselyllä kartoitettiin henkilöstöpalvelualan yritysten käsityksiä julkisen työnvälityksen toimivuudesta sekä näkemyksiä 3 Kyselyiden kohdejoukon valikoituminen merkitsee sitä, että kyselyn tulokset eivät ole suoraan yleistettävissä koskemaan keskiarvoisesti koko maan työnantajia. Tulokset eivät siten myöskään ole suoraan vertailukelpoisia Tilastokeskuksen työnantajahaastatteluihin perustuvien tutkimusten tulosten kanssa. 22
22 yhteistyömahdollisuuksista TE-toimiston kanssa. Kyselylinkki toimitettiin vajaalle 200 Henkilöstöpalveluyritysten liiton jäsenyritykselle. Kyselyyn vastasi määräaikaan mennessä 50 yritystä. Työkokoukset ja työpajat Tutkimushavaintoja iteroitiin ja syvennettiin työn aikana useissa työkokouksissa ja palautetilaisuuksissa kuten, työnvälitys- ja yrityspalvelujen kehittämisfoorumissa, työnvälityksen työkokouksessa sekä kevään 2014 aikana useaan kertaan työpolitiikan palvelurakennearvioinnin työnvälityksen valmisteluryhmässä ja pienryhmässä. Selvitystyön lopussa pidettiin myös erillinen tutkimuksen tuloksiin keskittynyt tulos- ja kehittämistyöpaja, jossa pohdittiin julkisen työnvälityksen kehittämistarpeita sekä generoitiin kehittämisehdotuksia. Tutkimus toteutettiin tiiviissä yhteistyössä toimeksiantajan kanssa. Tutkijoiden apuna on toiminut toimeksiantajien edustajista koostunut, työn painotuksia ohjannut ohjausryhmä sekä tutkimuksen toteutusta välittömästi tukenut pienryhmä. Molemmilla ryhmillä oli tärkeä rooli sekä työn painotusten ohjaamisessa että näkemyksellisen aihealueeseen liittyvän asiantuntemuksen välittämisessä tutkimustyöhön. 23
23 3 Työvoiman kysynnän rakenne ja kehitys julkisessa työnvälityksessä viimeaikaisten tutkimustulosten ja tilastojen valossa 3.1 Työvoiman kysynnän rakenne viimeaikaisten tutkimusten perusteella Suomalainen työelämä on muuttunut merkittävästi viime vuosina. Muutoksia tapahtuu samanaikaisesti monella tasolla: toimialoilla, työn kysynnässä ja työvoimassa, työtehtävissä, osaamisvaatimuksissa sekä työtavoissa ja -kulttuurissa. Muutoksen ajureina toimivat mm. samanaikaisesti kehittyvät teknologiat (mm. robotiikka ja automatisointi), globalisoituva (mm. arvoverkostojen globalisoituminen) ja palveluvaltaistuva talous, lisääntyvät ympäristövastuullisuuden vaatimukset, väestörakenteen muutos, sukupolvisiirtymä sekä muutokset ihmisten arvoissa. Merkitystä työvoiman kysyntään ja työnteon muotoihin on myös työsuhteita ja työttömyys-/sosiaaliturvaa koskevilla poliittisilla päätöksillä ja lainsäädännöllä Työvoiman kysynnän rakenteisiin ja muutoksiin liittyviä tutkimustuloksia Viimeaikaiset tutkimukset nostavat esiin etenkin globalisaatiokehityksen, automatisoinnin sekä arvojen muutokset keskeisinä työn kuvaa ja työn kysyntää muokkaavina muutosvoimina. Yhteistä näille työelämän rakenteita muuttaville ajureille on niiden yhtäaikaisuus, nopeus sekä vaikutusten yhtäaikaisuus ja monitasoisuus. Seuraavassa on lyhyesti nostettu esiin muutamia keskeisiä havaintoja viimeaikaisesta työelämän rakenteisiin ja työn kysynnän muutoksiin liittyvästä tutkimuksesta. Globalisaation ja tietoteknistymisen vaikutuksista työhön: Globalisaation eteneminen, tekninen kehitys ja kilpailun kiristyminen ja yritysten kansainvälistyminen ovat muuttaneet yritysten toimintaympäristöä ja nopeuttaneet muutostahtia, mikä on heijastunut työn organisoinnin tapoihin ja työn vaatimuksiin. On odotettavissa, että muutostahti edelleen jatkuu voimakkaana (Kauhanen 2014). Viime vuosikymmenten merkittävimpiä muutoksia työmarkkinoilla on tehtävärakenteiden muutos. Tehtävärakenteita muokkaa kolme keskeistä tekijää: 24